कुछ शुभचिंतकों ने सुझाव दिया कि मैं सँभल कर रहूँ। कुछ समय के लिए दफ्तर जाना बंद कर दूँ। कुछ दिनों बाद लालू यादव के करीबी और कांग्रेस के पूर्व दबंग मंत्री राजो सिंह ने मुझे अपने घर बुलवाया। सलाह दी कि मैं लालू से माफी माँग लूँ। बोले - आप लालू यादव को शायद ठीक से नहीं जानते। कुछ भी हो सकता है। उनकी सलाह सुन कर मैं वापस आ गया। पत्रकार जीवन में इतना जोखिम तो उठाना ही पड़ता है, खासकर तब, जब कोई पत्रकार किसी राज्य की राजधानी या और छोटी जगह पर काम कर रहा हो। मेरे परिवार के लोग भी थोड़े सहमे-सहमे-से रहने लगे थे। उस समय लालू यादव अपने कैरियर की ऊँचाई पर थे और कई अपराधियों के मुख्यमंत्री थे। पर माफी माँगने का तो सवाल ही नहीं था। किस बात की माफी? लालू ने मानहानि की धमकी तो दी, पर वे कोर्ट नहीं गए।